Szilveszter a 6-os buszon

Szilveszteri muzsikálásra készültünk, és elhatároztuk, hogy egész

éjszaka a 6-os buszon zenélünk az ott utazóknak. Sipos Misi volt a

prímás, én a kontrás. Megbeszéltük, hogy délután alszunk egy kicsit,

hogy jobban bírjuk az éjszakát.

Hazafelé menet, amikor leszálltam a Flórián téren a buszról, még

át kellett sétálni a másik buszmegállóba, de láttam, hogy az Üzletközpont

márványjárdáján egycentis jég volt mindenhol, az emberek

pedig sorban estek el. Nekem az volt a szokásom, hogy az oldalamon,

egy gyimesi tarisznyában hordtam a kontrámat. Mondtam

is magamban: „Vigyázz, Gyuri, csak lassan, el ne ess!”. Óvatosan

mentem, de a következő pillanatban már a földön voltam. Ráestem

a tarisznyámra.

Felpattantam, hogy elérjem a másik buszt, ami a hegyre ment,

ahol laktunk. Otthon lepihentem. Este hat órakor, indulás előtt gondoltam,

megnézem, nem lett-e baja a hangszernek az esés következtében.

Kinyitottam a tokot, és nem hittem a szememnek. Ott volt a

kontra a tokban, de fogpiszkáló vastagságúra törve, dirib-darabban.

Kész, vége van, magyarul felrobbant az egész hangszer. Szerencsére

volt egy tartalék kontrám, azzal muzsikáltam végig az éjszakát,

búfelejtésként.